张可久
【双调】落梅风_湖上山翁醉
湖上
山翁醉，仙子扶，草新词粉笺霜兔。船头晚凉湖上雨，锦鸳鸯傍花飞去。
春晚二首
弹珠泪，上宝车，柳青青渭城官舍。杜鹃又啼春去也，两无情水流花谢。
秾妆褪，苏幕遮，过清明小楼春夜。剔银灯快将诗句写，晓风寒海棠花谢。
春情
空凝伫，不见他，画帘垂柳花飞过。髻云偏翠斜金凤亸，碧痕香绣窗茸唾。
水爆仗
椷云气，走电光，翠烟流洞庭湖上。起蛰龙一声何处响？碎桃花禹门春浪。
春晚
寻花径，梦草池，乳莺啼牡丹开未？荒凉故园春事已，谢东风补红添翠。
玄文馆雪夜饮金盘露食马头
寻梅处，泛剡图，白模糊小桥无路。仙霞洞中清事足，金盘露马头香玉。
席上为真士陈玉林作
溪船去，山竹折，玉成林小窗清夜。销金党家何处也？搅琼酥惠船明月。
春思
娇莺韵，乳燕声，盼归舟玉人成病。趁东风远游不见影，浪儿每柳花心性。